Folketing
2001-05-31

Man har gjort noget af det samme i Norge, vi behøver ikke at opfinde den dybe tallerken. Vi har jo så også allerede nu meldt ud, at vi ikke er bange for at tænke nyt. Giver vælgerne det borgerlige Danmark regeringsmagten, nedsætter vi en kommission. Målet for os Konservative kender alle godt: Vi vil af med amterne. Lad os nu på det her område få undersøgt, hvordan vi effektiviserer, hvordan vi undgår dobbeltadministration og meget mere, så kender vi godt resultatet: Vi har ikke brug for tre skatteudskrivnende led. Vi Konservative mener ikke, hverken økonomisk eller moralsk, at Danmark har råd til et middelmådigt sundhedsvæsen, der lader de syge stå i kø, blive dårligere og måske glide ud af arbejdsmarkedet. Jeg har sagt det før, og jeg vil gerne gentage det: Det er et fattigt land, som ikke kan behandle sine syge. Vi har jo set andre lande i Europa være nr. 1 i verden med et skattetryk, der er meget, meget mindre, men de kan behandle deres syge.